แนวโน้ม SET ขึ้นกรอบจำกัด หลัง Bond yield สหรัฐฯกลับมาสูง
แนวโน้ม SET ขึ้นกรอบจำกัด หลัง Bond yield สหรัฐฯกลับมาสูง
4 มี.ค. 2564

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ตลาดหุ้นไทยเช้านี้ยังมีโอกาสปรับขึ้นได้ในกรอบจำกัด เนื่องจากตลาดหุ้นในภูมิภาคเอเชียเช้านี้เคลื่อนไหวในแดนลบกัน หลังจากที่อัตราผลตอบแทนพันธบัตร (Bond yield) สหรัฐฯได้ปรับตัวขึ้นสูงอีกหลังจากที่ตัวเลขเงินเฟ้อคาดการณ์สูงขึ้น ทำให้ไปกดดันตลาดอีกรอบ ส่งผลให้ตลาดบ้านเรามีโอกาสที่จะเผชิญแรงขายทำกำไรได้ในระหว่างทางเช่นเดียวกับตลาดต่างประเทศ
ทั้งนี้ แรงซื้อที่เข้ามาที่หุ้นไทยวานนี้มาจากประเด็นการจะเปิดเมืองและมาตรการต่าง ๆ อย่างเรื่องของวีซ่าพาสปอร์ต ซึ่งหากออกมาจริงก็จะทำให้คนสามารถเดินทางได้เลยไม่ต้องรอนาน ส่งผลให้ตลาดหุ้นไทยวานนี้ปรับตัวขึ้นมาได้ดีกว่าตลาดภูมิภาค เพราะก่อนหน้านี้มีการอั้นหุ้นบิ๊กแคปมาพักใหญ่ แต่พอมีแรงซื้อเข้ามาที่หุ้น CPALL ก็มีการเข้ามาซื้อหุ้นอื่นตาม
อย่างไรก็ดี วันนี้จะต้องติดตามผลการประชุมโอเปกพลัส เพราะจะมีผลต่อราคาน้ำมัน และให้ติดตามการนำเสนอข้อมูลของบริษัทจดทะเบียนที่ได้รายงานงบฯไปแล้ว เพราะจะมีผลต่อราคาหุ้น
พร้อมให้กรอบการแกว่งไว้ที่ 1,535-1,550 จุด